Gedagte vir die dag: Waartoe jy nie ingestem het nieFoto: René Roux Ek sê hierdie dinge vir julle sodat julle in My rus en vrede kan vind. In die wêreld sal julle swaarkry beleef, maar skep moed: Ek het die wêreld reeds oorwin. (Johannes 16:33) Pyn en tragedie – in watter vorm ook al – kan verhoed dat jy jou tyd en potensiaal gebruik om alles te wees wat God jou geskep het om te wees. Maar om met lyding te begin worstel en daarteen te baklei, moet jy eers erken dat dit bestaan of potensieel in jou lewe teenwoordig kan wees. Jesus het ons hiermee gehelp. Hy het die heerlike, vreugdevolle waarheid nooit afgemaak of nugtere, moeilike waarhede aanvaarbaarder aangebied nie. Hy was duidelik daaroor dat ons nie verras moet wees as ons ly nie – dat dit verseker deel van ons lewensreis sal wees. As die lewe dit nog nie oor jou pad gebring het nie, sal dit wel die een of ander tyd. As jy ’n nugter perspektief op lyding het, sal dit vir jou kalm aanvaarding bring. Dis waar, jy het nie om lyding gevra nie en dit ook nie beplan of noodwendig verwag nie, en in die middel daarvan voel jy waarskynlik nie soos die spreekwoordelike sonstraal vir Jesus nie. Maar jy hoef nie geskok of verlam te wees deur die siedende storm nie. Nee, jy kan dapper wees omdat jou Redder die storm stilgemaak het. Jy kan selfs skerfies lig en vreugde, skoonheid en hoop begin sien. Kan jy skryf oor ’n keer toe jy verontwaardig, platgeslaan of magteloos gevoel het oor smart of trauma in jou lewe? Jesus, U het vir ons gesê wat om in hierdie lewe te verwag. Help my om u beloftes te vertrou: dat u die wêreld oorwin het, en ook my lyding. Amen